# FC Dynamon ikämiehille kultaa ja hopeaa

# Viisikymppiset mestaruusputkessa jo kuusi vuotta

# Kaudelle 2017 myös KKI55 joukkue

Keravalaisen jalkopalloseuran FC Dynamon otteet jatkuivat vahvoina myös kaudella 2016 Uudenmaan piirin ikämiessarjoissa: KKI50 joukkue otti jo kuudennen peräkkäisen mestaruutensa ja KKI45 joukkueen kaulaan ripustettiin hopeamitalit viime vuoden mestaruuden jäätyä täpärästi uusimatta.

Viisikymppisten joukkueen menestystä ”himmensi” yksi tasapeli ja yksi tappio, sillä ne merkitsivät valtakunnallisestikin ainutlaatuisen voitto- ja tappiottomien ottelujen putken katkeamista elokuussa 2016. Siihen mennessä KKI50 joukkue pelasi käsittämättömät 107 ottelua ilman häviötä (edellinen tappio toukokuussa 2010) ja voitti 97 peräkkäistä ottelua (edellinen pistemenetys syyskuussa 2010).

Mestaruus maistui edelleenkin makealta ja irtosi lopulta maalierolla 106-22 ja seitsemän pisteen erolla toiseksi sijoittuneeseen Itä-Hakkilan joukkueeseen.

FCD osallistui edellisvuosien tapaan ikäluokan SM lopputurnaukseen, mutta alkulohkon yksi tasapeliottelu ei riittänyt jatkopaikkaan pudotuspeleihin ja joukkue jäi näin sijoille 9-16.

Piirinmestareiden maalikuninkuuden vei jälleen Harri Koivisto (22 maalia) ennen Taisto Lindströmiä (20 maalia) ja Asko Somppia (17 maalia). Joukkueen Vuoden Dynamoksi valittiin tulokaspelaaja Kari Valtonen.

FCD:n KKI45 joukkue on edelleenkin sopiva sekoitus kokemusta viisikymppisten joukkueesta ja nuoruuden intoa alle 50 vuotiasta pelimiehistä. Kauden 19 pelistään FCD voitti 15, hävisi yhden ja pelasi kolmesti tasan. Maaliero 118-12 kertoo joukkueen tehokkaasta viimeistelytaidosta ja lähes ohittamattomasta puolustuksesta. FCD:n viime vuoden mestaruuden uusiminen olisi vaatinut voittoa yläloppusarjan viimeisessä pelissä Sibbo Vargarnaa vastaan, mutta maalin johto suli kymmenen minuuttia ennen pelin päättymistä karvaaksi 1-1 tasapeliksi ja näin mestaruus matkasi tänä vuonna Sipooseen.

KKI45 joukkueen ykköstykki oli ikinuori Taisto Lindström (15 maalia), toisena Harri Koivisto (14 maalia) ja kolmantena Asko Somppi (13 maalia). Joukkueen Vuoden Dynamoksi valittiin Jyri Marviala.

Seuran Arvokkain Pelaaja 2016 on Jukka Levänen, joka keräsi eniten ääniä joukkueiden sisäisessä äänestyksessä ja saa MVP kiertopalkinnon haltuunsa seuraavan vuoden ajaksi.

Kaudella 2016 FCD:n KKI50 joukkueesta pelasi myös 11 pelaajaa Kellokosken Alun KKI55 ikäluokan joukkueessa, joka voitti sekä Helsingin Piirin että Suomen mestaruuden. FCD:n pelaajilla oli joukkueessa merkittävä rooli ja kultaiset SM mitalit saivat kaulaansa Antti Björkman, Immo Lehto, Teuvo Lehto, Kai Luolavuo, Timo Olander, Ossi Pihlaja, Raine Ristola ja Kari Valtonen.

Kauden 2017 tavoitteena on tuplamestaruus Uudenmaan piirin KKI45 ja KKI50 sarjoissa. Joukkueiden ikärakenteen painotuksen muuttuessa FCD perustaa kaudelle 2017 myös KKI55 joukkueen, jolla osallistuu ikäryhmän Helsingin piirin kovatasoiseen sarjaan.